Ilmoitus yhteisössä voimassa olevien polkumyynnin ja tukien vastaisten toimenpiteiden soveltamisesta Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liityttyä yhteisöön ja toimenpiteiden mahdollisesta uudelleentarkastelusta



Virallinen lehti nro C 091 , 15/04/2004 s. 0002 - 0002



Ilmoitus yhteisössä voimassa olevien polkumyynnin ja tukien vastaisten toimenpiteiden soveltamisesta Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liityttyä yhteisöön ja toimenpiteiden mahdollisesta uudelleentarkastelusta (2004/C 91/02) Kun Euroopan yhteisö laajenee 1. toukokuuta 2004, kaikkia voimassa olevia polkumyynnin ja tukien vastaisia toimenpiteitä sovelletaan automaattisesti kaikkeen tuontiin, joka suuntautuu laajentuneeseen 25 jäsenvaltion yhteisöön(1). Näitä toimenpiteitä sovelletaan näin ollen myös kymmeneen uuteen jäsenvaltioon suuntautuvaan tuontiin. Laajentumisen tapahtuessa on käynnissä joitakin ennen 1. toukokuuta 2004 aloitettuja tutkimuksia. Mikäli tällainen tutkimus johtaa toimenpiteiden käyttöön ottamiseen, niitä sovelletaan samoin 25 jäsenvaltion yhteisöön suuntautuvaan tuontiin. Komissio on kehittänyt kaksivaiheisen lähestymistavan toimenpiteiden mahdolliseen uudelleentarkasteluun tässä yhteydessä. Ensinnäkin näiden toimenpiteiden automaattinen soveltaminen 25 jäsenvaltion yhteisössä voi aiheuttaa kohtuuttomia taloudellisia vaikeuksia joillekin toimijoille erityisesti uusissa jäsenvaltioissa. Tämän vuoksi komissio tarkasteli, olisivatko väliaikaiset järjestelyt tilapäisesti tarpeellisia tällaisten vaikeuksien lieventämiseksi. Kaikille kolmansille maille, joihin sovelletaan merkittäviä kaupan suojatoimia, ilmoitettiin komission aikeesta tarkastella, aiheuttaisiko voimassa olevien kaupan suojatoimien automaattinen soveltaminen 1. toukokuuta 2004 alkaen laajentuneeseen yhteisöön yksittäisissä tapauksissa taloudellisia vaikeuksia. Kyseisten maiden viranomaisia ja viejiä pyydettiin yksilöimään tällaiset tapaukset ja ilmoittamaan niistä komissiolle. Tämän jälkeen pidettiin kokouksia useiden kolmansien maiden viranomaisten ja/tai niiden viejien kanssa. Näistä noin 50 toimitti tietoja komissiolle. Komissio yksilöi ongelmatapaukset ja tämän perusteella pantiin hiljattain vireille useita välivaiheen tarkasteluja siirtymäkauden ratkaisujen löytämiseksi. Toiseksi komissio ilmoittaa olevansa valmis tarkastelemaan asetuksen (EY) N:o 384/96(2) 11 artiklan 3 kohdan ja asetuksen (EY) N:o 2096/97(3) 19 artiklan mukaisesti polkumyynnin ja tukien vastaisia toimenpiteitä, jos joku asianomainen osapuoli niin pyytää ja esittää näytön, että toimenpiteet olisivat olleet ratkaisevasti erilaisia, jos ne olisivat perustuneet myös uusia jäsenvaltioita koskevaan tietoon. Tässä yhteydessä on todettava, että laajentuminen itsessään ei ole tällaisen näytön puuttuessa riittävä peruste tarkastelun vireille panemiseksi. Asianomaisia osapuolia kehotetaan tutustumaan Kauppapolitiikan pääosaston verkkosivuihin, jotka käsittelevät kaupan suojatoimia laajentumisen yhteydessä (http://europa.eu.int/comm/trade /issues/respectrules/tdi_enlarg /index_en.htm) saadakseen lisätietoja ja tarkemmat tiedot tukikeskustoiminnasta. (1) Tsekin tasavalta, Viron tasavalta, Kyproksen tasavalta, Latvian tasavalta, Liettuan tasavalta, Unkarin tasavalta, Maltan tasavalta, Puolan tasavalta, Slovenian tasavalta ja Slovakian tasavalta. (2) Asetus sellaisena kuin se on viimeksi muutettuna 8.3.2004 annetulla neuvoston asetuksella (EY) N:o 461/2004 (EUVL L 77, 13.3.2004, s. 12). (3) Asetus sellaisena kuin se on viimeksi muutettuna 8.3.2004 annetulla neuvoston asetuksella (EY) N:o 461/2004 (EUVL L 77, 13.3.2004, s. 12).